Dôvodová správa

A. Všeobecná časť

            Návrh zákona, ktorým sa mení a dopĺňa zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov v znení zákona č. 394/2011 Z. z., a ktorým sa menia a dopĺňajú niektoré zákony, je vypracovaný na základe povinnosti Slovenskej republiky transponovať do slovenského právneho poriadku smernicu Komisie 2011/90/EÚ zo 14. novembra 2011, ktorou sa mení a dopĺňa časť II prílohy I k smernici Európskeho parlamentu a Rady 2008/48/ES stanovujúca dodatočné predpoklady na výpočet ročnej percentuálnej miery nákladov. Z tohto dôvodu nebol návrh zákona v súlade s článkom 12 ods. 3 Legislatívnych pravidiel vlády Slovenskej republiky predložený na predbežné pripomienkové konanie.
            Nosnou časťou návrhu zákona je nové znenie časti II prílohy č. 2 zákona č. 129/2010 Z. z., ktoré súvisí so zistením Európskej komisie, že pôvodné predpoklady stanovené v časti II prílohy I smernice 2008/48/ES už nie sú dostatočné na jednotný výpočet ročnej percentuálnej miery nákladov a už nie sú prispôsobené ani obchodnej situácii na trhu. Z tohto dôvodu je potrebné tieto predpoklady doplniť o nové ustanovenia týkajúce sa výpočtu ročnej percentuálnej miery nákladov pri úveroch bez pevne stanoveného trvania či opakovane plne splatných. 
            Návrh zákona ďalej obsahuje ustanovenia riešiace problémy aplikačnej praxe, ktoré sa na trhu spotrebiteľských úverov vyskytli a ostatné legislatívno-technické zmeny vyplývajúce aj z vyhodnotenia medzirezortného pripomienkového konania, jednak v zákone o bankách a aj v zákone o platobných službách.
            Napríklad súčasťou návrhu zákona je aj zavedenie špeciálneho režimu pre úvery, ktoré poskytujú banky alebo pobočky zahraničných bánk vlastníkom bytov alebo nebytových priestorov zastúpených správcom alebo spoločenstvom vlastníkov a účelom ktorých je oprava alebo údržba bytového domu. Cieľom je zaistiť vlastníkom bytov alebo nebytových priestorov vyššiu ochranu – keďže v drvivej väčšine ide o spotrebiteľov – pri čerpaní úverov na obnovu alebo rekonštrukciu bytových domov. V tejto súvislosti je novelizovaný aj zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov, čím sa umožní vlastníkom bytov alebo nebytových priestorov získať bezplatne na základe žiadosti raz ročne výpis z účtu bytového domu, v ktorom vlastnia byt alebo nebytový priestor aj bez súhlasu spoločenstva alebo správcu. Toto právo vlastníkov bytov a nebytových priestorov si zároveň vyžaduje novelizáciu zákona o bankách týkajúcu sa bankového tajomstva.
            Návrh zákona bude mať čiastočne negatívny vplyv na podnikateľské prostredie, na druhej strane predpokladajú sa pozitívne sociálne vplyvy na určité skupiny spotrebiteľov z dôvodu zvýšenia ich informovanosti a ochrany. Návrh zákona nebude mať vplyv na rozpočet verejnej správy, životné prostredie a informatizáciu spoločnosti.
            Návrh zákona je v súlade s Ústavou Slovenskej republiky a inými zákonmi Slovenskej republiky, ako aj s medzinárodnými zmluvami, ktorými je Slovenská republika viazaná.
            Smernica 2011/90/EK, ktorá novelizuje časť II prílohy I k smernici 2008/48/ES, je predkladaným zákonom transponovaná do slovenského právneho poriadku v plnom rozsahu a tieto ustanovenia musia byť účinné od 1. januára 2013.